การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

ปัจจุบันผลิตภัณฑ์ของบริษัทแบ่งออกเป็น 3 กลุ่ม คือ

-   ขาย หรือให้เช่า ที่ดินเปล่าหรือที่ดินพร้อมโรงงานสำเร็จรูป

-   บริการให้เช่าเซอร์วิสอพาร์ทเม้นท์ และให้เช่าพื้นที่สำนักงาน

-   ขายอาคารชุด

การขายหรือให้เช่าที่ดินเปล่าหรือที่ดินพร้อมโรงงานสำเร็จรูป

รูปแบบผลิตภัณฑ์ของอาคารโรงงานนั้น บริษัทได้ว่าจ้างสถาปนิกออกแบบตามเกณฑ์มาตรฐาน
โดยใช้วัสดุที่ทันสมัย และควบคุมการก่อสร้างโดยวิศวกรของบริษัท
โดยวิธีเปิดประมูลเพื่อให้ผู้รับเหมาหลายรายเข้ามาประกวดราคารับเหมาก่อสร้าง
โดยคัดเลือกรายที่มีประสบการณ์ และราคาที่เหมาะสมกับต้นทุนที่บริษัทประเมินไว้
ปัจจุบันบริษัทมีที่ดินและโรงงานสำเร็จรูปตั้งอยู่ในนิคมและเขตอุตสาหกรรมต่าง ๆ รวม 8 แห่งใน 5
จังหวัด ได้แก่

  1. นิคมอุตสาหกรรมบ้านหว้า (ไฮเทค) จ. พระนครศรีอยุธยา

  2. นิคมอุตสาหกรรมชลบุรี (บ่อวิน) จ. ชลบุรี

  3. เขตส่งเสริมอุตสาหกรรมนวนคร จ. ปทุมธานี

  4. สวนอุตสาหกรรมบางกะดี จ. ปทุมธานี

  5. นิคมอุตสาหกรรมแหลมฉบัง จ.ชลบุรี

  6. นิคมอุตสาหกรรมอมตะนคร จ.ชลบุรี

  7. อาคารคลังสินค้ากิ่งแก้ว จ.สมุทรปราการ

  8. นิคมอุตสาหกรรม ทีเอฟดี จ.ฉะเชิงเทรา

ขนาดพื้นที่ใช้สอยของโรงงานมาตรฐานส่วนใหญ่เป็นโรงงานเดี่ยวขนาด 1,000 – 1,600
ตารางเมตร ขนาดที่ดินประมาณ 1.5 - 2 ไร่
สำหรับผู้ประกอบการอุตสาหกรรมขนาดเล็กและขนาดกลาง

โครงการในนิคมอุตสาหกรรมแหลมฉบัง เป็นการร่วมทุนกับการนิคมอุตสาหกรรมแห่งประเทศไทย
ภายใต้การบริหารจัดการของ บริษัท โทเทิล อินดัสเตรียล เซอร์วิสเซส จำกัด (TISCOM)
โดยมีบริษัทเป็นผู้ถือหุ้นในสัดส่วน 51% โครงการนี้ประกอบด้วยพื้นที่ประมาณ 40 ไร่ ในเขตส่งออก
มีโรงงาน 23 หลัง เพื่อให้เช่า งานก่อสร้างได้แล้วเสร็จและสร้างรายได้ตั้งแต่ปี 2547 เป็นต้นมา

ในปี 2550 บริษัทฯ ได้จัดตั้งนิคมอุตสาหกรรมที เอฟ ดี ที่อำเภอบางปะกง จังหวัดฉะเชิงเทรา
บนที่ดิน 303 ไร่ ได้ดำเนินการก่อสร้างถนนทางเข้าและถนนภายใน
ปัจจุบันอยู่ระหว่างก่อสร้างโรงงาน 11 หลัง สำนักงานขาย ซุ้มทางเข้าโครงการ ป้าย
Billboard หน้าโครงการ และปรับทัศนียภาพโครงการให้สวยงาม
คาดว่าจะแล้วเสร็จภายในไตรมาส 3 ของปี 2551

นอกจากนี้ บริษัทฯ ได้ขยายโครงการคลังสินค้าย่านถนนกิ่งแก้ว-ลาดกระบัง
ซึ่งก่อสร้างแล้วเสร็จจำนวน 8 หลัง และอยู่ระหว่างก่อสร้างจำนวน 9 หลัง
และคาดว่าจะแล้วเสร็จภายในไตรมาส 2 ของปี 2551

การบริการเซอร์วิสอพาร์ทเม้นท์

  การบริการเซอร์วิสอพาร์ทเม้นท์

บริษัทมีนโยบายที่จะเข้าสู่ตลาดธุรกิจเซอร์วิสอพาร์ทเม้นท์
เนื่องจากเห็นว่าธุรกิจนี้มีแนวโน้มที่ดีในอนาคต โดยอุตสาหกรรมนี้มีอัตราผลตอบแทนการลงทุนเฉลี่ย
18 – 20% โดยขณะนี้บริษัทกำลังดำเนินการอยู่ 2 โครงการ คือ

โครงการปริ๊นส์ตั้น พาร์ค สวีท (Princeton Park Suites)

โครงการนี้เป็นอาคารสูง 14 ชั้น สร้างโดยการเคหะแห่งชาติ บนที่ดินขนาด 2.65 ไร่
ริมถนนมิตรไมตรี แขวงดินแดง เขตดินแดง บริษัทได้ทำสัญญาเช่าและบริหารอาคาร
กับการเคหะแห่งชาติ เป็นเวลา 30 ปี บริษัทได้ปรับปรุงตกแต่งให้เป็นเซอร์วิสอพาร์ทเม้นท์
มีจำนวน 270 ห้อง โครงการนี้อยู่ภายใต้การบริหารของบริษัท ปริ๊นส์ตั้น พาร์ค สวีท จำกัด
ซึ่งบริษัทถือหุ้นอยู่ 100%

โครงการ ซอยมหาดเล็กหลวง 2 ถนนราชดำริ

บริษัทเป็นเจ้าของสิทธิการเช่าที่ดินแปลงหนึ่งในซอยมหาดเล็กหลวง 2 ถนนราชดำริ กรุงเทพฯ
ขนาดที่ดิน 728 ตารางวา จากสำนักงานพระคลังข้างที่ เป็นโครงการอาคารพักอาศัยสูง 31 ชั้น
พื้นที่ใช้สอยรวม ประมาณ 28,600 ตารางเมตร
ปัจจุบันได้รับใบอนุญาตก่อสร้างจากกรุงเทพมหานครแล้ว
และอยู่ระหว่างเตรียมการทำสัญญากับเจ้าของที่ดินเพื่อดำเนินโครงการต่อไป

การขายอาคารชุด

  โครงการ 59 เฮอริเทจ (59 Heritage)

บริษัทฯ ได้ลงทุนซื้ออพาร์ทเม้นท์ จากผู้ประกอบการเดิม เมื่อปี 2546 โครงการตั้งอยู่ในซอยสุขุมวิท
59 เป็นอาคารสูง 12 ชั้น 1 อาคาร และ 4 ชั้น 1 อาคาร บนพื้นที่ 2.31 ไร่ บริษัทฯ
ได้พัฒนาเป็นอาคารชุดพักอาศัยเพื่อขายให้กับลูกค้ารายย่อย โดยปรับปรุงตกแต่งอาคาร 12
ชั้นใหม่ทั้งหมด และสร้างอาคารใหม่ 27 ชั้นขึ้นมาอีก 1 หลัง รวม 2 อาคาร มีห้องชุดพักอาศัยรวม
228 ยูนิต (จำนวน 55 ยูนิต และ 173 ยูนิต ตามลำดับ) พื้นที่ขายประมาณ 15,614.58
ตารางเมตร บริษัทฯ ได้เริ่มปรับปรุงและดำเนินการขายโครงการตั้งแต่ปลายปี 2549
ปัจจุบันอยู่ระหว่างดำเนินการก่อสร้างอาคารที่ 2 สูง 27 ชั้น คาดว่าจะแล้วเสร็จประมาณปี 2552
พร้อมโอนกรรมสิทธิ

โครงการ เฮอริเทจ หัวหิน ( Heritage Hua Hin)

บริษัท ปริ๊นส์ตั้น พาร์ค สวีท จำกัด บริษัทย่อย ได้ลงทุนซื้อที่ดินบริเวณเขาเต่า ตำบลปากน้ำปราณ
อำเภอปราณบุรี จังหวัดประจวบคีรีขันธ์ เนื้อที่ 9-0-42.3 ไร่ เมื่อเดือนสิงหาคม 2550
เพื่อพัฒนาเป็นอาคารชุดพักอาศัยเพื่อขายให้กับลูกค้ารายย่อย ปัจจุบันอยู่ระหว่างการออกแบบก่อสร้าง
โดยออกแบบการก่อสร้างเป็นอาคารชุดพักอาศัยจำนวน 2 อาคาร (อาคาร A และ อาคาร B)
โดยมีพื้นที่ก่อสร้างรวม 50,340.34 ตารางเมตร พื้นที่ขายประมาณ 36,199.65 ตารางเมตร
อาคารจอดรถ 2 อาคาร (อาคาร C และอาคาร D) พื้นที่ก่อสร้างประมาณ 7,730 ตารางเมตร
และอาคารสโมสร (อาคาร E) พื้นที่ก่อสร้างประมาณ 1,995 ตารางเมตร
และได้เริ่มงานก่อสร้างอาคารสโมสร/สำนักงานขายแล้ว

(2) ภาวะอุตสาหกรรมและการแข่งขัน

โรงงานสำเร็จรูป

ภาคอุตสาหกรรมปี 2550 มีการชะลอตัว สืบเนื่องจากความไม่มั่นคงทางการเมืองในประเทศ
ภายใต้การปกครองของรัฐบาลชั่วคราว นโยบายการสำรองเงินลงทุน 30%
ประกาศใช้โดยธนาคารแห่งประเทศไทย ราคาน้ำมันและราคาสินค้าที่ปรับเพิ่มขึ้นอย่างต่อเนื่อง
ทำเลที่ได้รับความนิยมจากนักลงทุน จะตั้งอยู่แถบชลบุรี และอยุธยา เขตส่งเสริมการลงทุน โซน 2

การแข่งขันในธุรกิจนี้ ยังจัดอยู่ในขั้นปานกลาง ผู้แข่งขันโดยตรง คือ นิคมอุตสาหกรรมต่างๆ
ในทำเลเดียวกัน สืบเนื่องจากบริษัทฯ ได้จัดตั้งนิคมอุตสาหกรรมของตนเองขึ้นมาแล้ว

แผนธุรกิจบริษัทฯ สำหรับปี 2551 บริษัทฯ จะเร่งพัฒนานิคมอุตสหากรรมทีเอฟดี
ตั้งอยู่บริเวณทางแยกถนนมอเตอร์เวย์ กม. 43 ตำบลท่าสะอ้าน จังหวัดฉะเชิงเทรา
พร้อมก่อสร้างอาคารโรงงานสำเร็จรูปเพื่อขายและเช่า รวมทั้งแบ่งขายที่ดินเปล่าให้แก่นักลงทุน
ทำเลที่ตั้งโครงการดังกล่าวอยู่ใกล้ศูนย์คมนาคมระหว่างประเทศ ทั้งสนามบินสุวรรณภูมิ
และท่าเรือน้ำลึกแหลมฉบัง โดยจะเน้นลูกค้าประกอบกิจการอุตสหากรรมเบา ที่มีมลภาวะต่ำ
ต้องการความสะดวกในการขนส่ง และนักลงทุนอุตสาหกรรมชิ้นส่วนอีเล็ก
โทรนิค และชิ้นส่วนยานยนต์ ที่ต้องผลิตหรือประกอบชิ้นส่วนป้อนโรงงานประกอบรถยนต์รายใหญ่ เช่น
โตโยต้า ซึ่งห่างจากที่ตั้งโครงการเพียง 6 กิโลเมตร

ในปี 2551 บริษัทฯ มีแผนที่จะทำการขายโรงงานทั้งหมด ภายใต้บริษัทฯ ย่อย (บริษัท โทเทิล
อินดัสเตรียล เซอร์วิสเซส จำกัด) ให้แก่ กองทุนรวมอสังหาริมทรัพย์

เซอร์วิสอพาร์ทเม้นท์

ปี 2549 ความต้องการเซอร์วิสอพาร์ทเม้นท์ในเขตกรุงเทพฯ ยังคงมีเพิ่มขึ้นอย่างต่อเนื่อง
แต่อยู่ในอัตราที่ไม่มากนักเมื่อเทียบกับปีก่อน สำหรับในเขตสุขุมวิท ศูนย์กลางธุรกิจ
ยังคงมีความต้องการสูงต่อทำเลอื่น ๆ โดยมีอัตราการเข้าพักเฉลี่ย 80% - 90% ตลอดปี

บริษัทฯ มีบริการเซอร์วิสอพาร์ทเม้นท์ 1โครงการ คือโครงการปริ้นส์ตั้น พาร์ค สวีท ย่านวิภาวดี
ดินแดง เริ่มเปิดบริการอย่างเป็นทางการเมื่อต้นปี 2546 ปัจจุบันมีอัตราการเข้าพักระหว่าง 70% -
80%

ตลาดคอนโดมิเนียม

โดยภาพรวมตลาดคอนโดมิเนียมมีความโดดเด่นกว่าตลาดอื่น ๆ  
แม้ภาวะเศรษฐกิจตลอดทั้งปีจะไม่เอื้ออำนวยเท่าใดนัก   การที่
คนรุ่นใหม่ที่นิยมพักอาศัยใกล้กับระบบรถไฟฟ้า
และการเปลี่ยนแปลงรูปแบบการดำเนินชีวิตของคนที่อาศัยในเมือง
ได้กลายเป็นปัจจัยสำคัญที่ก่อให้เกิดตลาดคอนโดมิเนียมระดับกลางในย่านที่อยู่ถัดจากใจกลางเมืองออกไป     
ภายในปีนี้จะมีคอนโดมิเนียมระดับกลางที่ตั้งอยู่ในย่านใจกลางเมือง ซึ่งส่วนใหญ่มีราคาระหว่าง
65,000 – 80,000 บาทต่อตารางเมตร แล้วเสร็จจำนวนทั้งสิ้น 1,656 ยูนิต เพิ่มขึ้น 13.4%
จากเมื่อปีที่แล้ว     และในอีก 2 – 3 ปีข้างหน้า
จะมีคอนโดมิเนียมระดับกลางที่แล้วเสร็จเพิ่มขึ้นอีกไม่น้อยกว่า 2,800 ยูนิต นั้น
เนื่องมาจากสาเหตุของการที่คอนโดมิเนียมระดับกลางยังคงได้รับความสนใจจากผู้ซื้อรุ่นใหม่
โดยเฉพาะโครงการที่ตั้งอยู่ใกล้กับระบบขนส่งมวลชนต่างๆ โดยในปีนี้คาดว่าจะมีปริมาณเพิ่มขึ้น
52,600 ยูนิต
ในส่วนของอัตราการเข้าพักนั้นเพิ่มขึ้นอย่างสม่ำเสมอตลอดทั้งปีจนกระทั่งในปัจจุบันอยู่ที่ระดับ 87%

          ณ สิ้นปี 2551 จะมีคอนโดมิเนียมใหม่แล้วเสร็จ ราว 8,700 ยูนิต ซึ่งต่างจากปี
2550 ซึ่งมีประมาณ 6,300 ยูนิต    คอนโดมิเนียมใหม่ที่จะแล้วเสร็จในอนาคต
ส่วนใหญ่จะตั้งอยู่ในย่านย่านสุขุมวิท และริมแม่น้ำเจ้าพระยาและถนนพระราม 3 ตามมาด้วยย่านสีลม
/ สาทร   ปทุมวัน และลุมพินี บริษัทฯ
ยังคงมีความเชื่อมั่นต่อตลาดคอนโดมิเนียมระดับหรูในย่านใจกลางเมือง
เรายังคงเห็นถึงความต้องการที่มีอยู่มากจากทั้งผู้ซื้อชาวไทยและต่างชาติ

จากการสำรวจพบว่า ในปีนี้มีโครงการใหม่สร้างเสร็จในเขตกรุงเทพฯ ชั้นในรวมทั้งสิ้น 41
โครงการ หรือ 6,300 ยูนิต ส่งผลให้ยอดรวมของคอนโดมิเนียมสร้างเสร็จในขณะนี้เพิ่มเป็น
52,600 ยูนิต และมีโครงการที่อยู่ระหว่างการก่อสร้างและมีกำหนดจะแล้วเสร็จในเขตกรุงเทพฯ
ชั้นในระหว่างปี 2550-2552 รวมทั้งสิ้น 46 โครงการ หรือ 16,000 ยูนิต
คิดเป็นยูนิตที่สร้างเสร็จเฉลี่ยประมาณ 5,300 ยูนิตต่อปี ขณะที่ความต้องการห้องชุด
เฉพาะในเขตซีบีดีมีอยู่ประมาณ 4,000 ยูนิตต่อปี
โดยภาพรวมแล้วดีมานด์และซัพพลาย์ยังคงมีอยู่ในระดับสูง

ในปี 2550 การพัฒนาโครงการในรูปแบบ คอนโดมิเนียมย่านใจกลางเมืองกรุงเทพฯ
ผู้ประกอบการมืออาชีพยังคงขยายตัวต่อเนื่อง
แต่จะมีการจำกัดจำนวนโครงการที่เปิดตัวออกสู่ท้องตลาดขณะที่พื้นที่รอบนอกจะมีโครงการขนาดใหญ่เกิดขึ้น
ตามแนวเส้นทางที่มีระบบขนส่งมวลชนขนาดใหญ่พาดผ่าน เช่น ย่านรัชดาภิเษก, ลาดพร้าว,
อ่อนนุช, พญาไท เป็นต้น  โดยโครงการที่ตั้งอยู่ในทำเลที่ดียังมีอัตราการขยายตัวสูง
ขณะที่โครงการในซอยประสบปัญหาในการขาย 
สำหรับคอนโดมิเนียมยังคงเป็นตลาดอสังหาริมทรัพย์ที่ได้รับความนิยมมากที่สุดเมื่อเทียบกับอสังหาริมทรัพย์ประเภทอื่นๆเนื่องจากมีการขยายเส้นทางรถไฟฟ้าบีทีเอสและรถไฟฟ้าใต้ดิน
ซึ่งผู้ประกอบการได้เปิดพื้นที่ใหม่สำหรับการพัฒนาโครงการคอนโดมิเนียมนอกเขตกรุงเทพฯ
ชั้นในเพิ่มมากขึ้น โดยโครงการที่เปิดตัวในทำเลเหล่านี้ ส่วนใหญ่เป็นโครงการระดับราคาปานกลาง
เน้นจุดขายใกล้รถไฟฟ้าบีทีเอสและรถไฟฟ้าใต้ดิน
เพื่อรองรับความต้องการที่กำลังขยายตัวเพิ่มขึ้นในกลุ่มผู้ซื้อที่เป็นคนรุ่นใหม่มีวิถีชีวิตทันสมัย
ต้องการเดินทางเข้าเขตซีบีดีได้สะดวก ซึ่งบางโครงการสามารถทำยอดขายได้ 100%
ภายในระยะเวลาเพียงไม่นานหลังเปิดการขาย
ส่วนราคาเสนอขายสำหรับโครงการในย่านรัชดาภิเษกและพหลโยธินตอนต้น อยู่ระหว่างประมาณ
5.5 หมื่น-7.5 หมื่นบาทต่อตารางเมตร

ภาพรวมราคาขายต่อตารางเมตรยังมีแนวโน้มเพิ่มขึ้นต่อเนื่อง
เป็นผลจากค่าแรงและค่าวัสดุก่อสร้างที่ปรับราคาเพิ่มขึ้น
โครงการระดับกลางได้มีการลดขนาดห้องชุดลงเพื่อคงราคาขายเดิมไว้
ส่วนโครงการระดับบนจะเพิ่มสิ่งอำนวยความสะดวกเพิ่มขึ้นเพื่อดึงดูดลูกค้า 

แนวโน้มธุรกิจในปี 2551 เนื่องจากบริษัทฯ ได้ผลตอบรับจากผู้บริโภคเป็นอย่างดี
คาดว่าจะปิดการขาย โครงการ 59 Heritage ในซอยสุขุมวิท 59 ในปี 2551
ปัจจุบันอยู่ระหว่างดำเนินการก่อสร้างอาคารที่ 2 สูง 27
ชั้นบนที่ดินแปลงเดียวกันคาดว่าจะแล้วเสร็จประมาณปี 2552 พร้อมโอนกรรมสิทธิ์